Individuali veiklos refleksija

Aš, kaip antrepreneriškai veikiantis individas, paskaitų metu gerokai patobulėjau laiko planavimo, idėjų generavimo ir lyderystės srityse. Prie laiko planavimo ir idėjų generavimo aspektų prisidėjo visos teorinės paskaitos, kurių metu atvykę svečiai dalindavosi savo istorijomis ir patarimais, ir kurie man parodė, kad viskas yra įmanoma jeigu turi gerą idėja ir skiri laiko ir pastangų jai įgyvendint. Šios paskaitos taip pat suteikė labai daug motyvacijos pačiam bandyti sugalvoti savo idėją ir bandyti ją įgyvendinti ir parodė, kad įmanoma rasti pagalbos turint aiškų iškeltą tikslą. Prie patobulėjimo lyderystės srityje labiausiai prisidėjo pati pirma teorinė paskaita, kurios metu vyko diskusija tarp doc. Gitano Nausėdos, prof. habil. dr. Armino Ragausko ir prof. habil. dr. Roberto Jucevičiaus.Šios diskusijos metu išgirsti pasakojimai paliko labai didelį įspūdį bei padėjo suprasti koks iš tikrųjų turi būti lyderis ir koks turi būti antrepreneris.

Aš, kaip komandos narys, įgijau komandos ieškojimo, bendradarbiavimo su komandos nariais ir prezentacijos kūrimo įgūdžių. Modulio pradžioje, prireikus pristatyti save kitiems ir susirasti komandą, buvo naudinga pažvelgti į save iš šalies ir apgalvoti, kaip geriau reikėtų pasiūlyti save, kaip potencialų komandos narį. Susidarius komandą, pusmečio eigoje reikėjo su ja komunikuoti idėjos generavimo bei prezentacijų rengimo klausimais, pasiskirstyti darbą ir galiausiai jį atlikti, šitaip įgyjant patirties. Daugiausiai mano, kaip komandos nario, įgūdžiai patobulėjo prezentacijos kūrimo srityje. Visų teorinių paskaitų metu, įvairiems svečiams ir dėstytojams pristatinėjant įvairias temas, buvo galima pamatyti daug gerų ir nelabai gerų prezentacijų, bei suprasti, kas padaro prezentaciją įdomią publikai. Prie šio įgūdžio tobulinimo taip pat daug prisidėjo prieš atsiskaitymus rengtos paskaitos, kurių metu dėstytojai išsakydavo savo nuomonę bei pasakydavo ką ir kaip reikia patobulinti, kad prezentacija būtų įdomi.

Aš, kaip jaunojo verslo / idėjos vystytojas, sužinojau, kaip galima sugalvoti savo unikalią idėją, kaip ją pradėti vystyti, į ką atsižvelgti ją vystant ir kaip ją pasiūlyti publikai. Praktinių paskaitų metu, atliekant įvairias dėstytojų duotas užduotis, buvo parodomas visas teorinis idėjos įgyvendinimo procesas, nuo pačios idėjos sugalvojimo iki jau pabaigto produkto pasiūlymo publikai. Mano manymu man ši patirtis labai pravers, kadangi prieš dalyvaujant šiame modulyje, kai kildavo kokia nors pakankamai gera idėja, aš nežinodavau nuo ko pradėti, o dabar, naudodamasis įgytomis žiniomis galėsiu bandyti ją vystyti. Taip pat mano manymu buvo labai svarbu patiems objektyviai paskaičiuoti idėjos įgyvendinimo kaštus, ir pamatyti, kad viskas nėra taip paprasta kaip gali pasirodyti iš pirmo žvilgsnio, kadangi dažniausiai kilus utopinei idėjai, net nepagalvodavau, kiek tos idėjos įgyvendinimas galėtų kainuoti.

Šis modulis buvo vienas naudingiausių iš visų, kuriuose teko dalyvauti per visus 3 studijų metus. Taip yra dėl to, kad jame nebuvo vien sausa teorija ir kad jis parodė, jog nebūtina eiti dirbti kažkieno jau sukurtoje įmonėje, ir kad visada yra alternatyva – sukurti kažką pačiam. Teorinės paskaitos daugumoje buvo įdomios, ypač patiko tos, kuriose dalyvavo svečiai ne iš KTU, kadangi jie galėjo pasiūlyti kitokį, labiau netradicinį požiūrį į verslą ir idėjų vystymą. Rekomendacijos sau yra paprastos: lankyti daugiau paskaitų ir bandyti sugalvoti, ir vystyti savo idėją. Rekomendacijos būsimiems TA studentams: pažvelgti į šį modulį, kaip į galimybę sukurti kažką savo. Rekomendacijos dėstytojams: aiškiai pasakyti daromas klaidas idėjų vystymo ir finansų etapuose ir duoti daugiau pavyzdžių, kaip tiksliai šiuos etapus reiktų atlikti.

Tadas Laurinaitis, IFF – 6/8